Konstabel dood ná skietery in bakkery | Netwerk24
Deur Cara-Lee Dorfling 21 Januarie 2019 17:02
Konst. Dwane Kemp (31), van die polisie se blitspatrollie-eenheid, is omstreeks 08:45 deur rowers geskiet toe hy en sy kollega op 'n rooftog by 'n bakkery in Rosestraat, Sentraal, gereageer het.
Die polisie het Maandag die hele straatblok voor die Le-Bon-bakkery in Port Elizabeth afgesper terwyl hulle die toneel ondersoek. Foto: Lulama Zenzile
Vier van die vyf gewapende rowers is in die kruisvuur deur die polisie doodgeskiet.
'n Werknemer van die Le-Bon-bakkery het glo daarin geslaag om die paniekknoppie te druk toe die gewapende rowers by die winkel inbars en geld eis.
Beamptes van die blitspatrollie het gereageer, waarna 'n heen-en-weer-skietery binne die bakkery ontstaan het die oomblik wat die polisie die bakkery binnegegaan het.
Die polisiebeamptes en forensiese deskundiges op die toneel. Foto: Lulama Zenzile
Lt.genl. Liziwe Ntshinga, Oos-Kaapse polisiekommissaris, het in 'n verklaring bevestig Kemp is in die voorval raakgeskiet.
Hy is twee keer in sy maag en een keer in sy hand getref.
Kemp is kort ná die aanval in die hospitaal opgeneem waar hy 'n noodoperasie ondergaan het.
Ntshinga sê vier rowers is ten tyde van die voorval noodlottig gewond, terwyl 'n vyfde rower glo daarin geslaag het om te vlug.
Inwoners van die gebied, wat grootliks uit buitelanders bestaan, het vinnig nader gestaan om te sien wat gebeur het. Bloedkolle langs 'n polisievoertuig voor die bakkery het van die dodelike skietvoorval getuig.
Volgens een omstander is 'n werknemer van die bakkery tydens die kruisvuur in die been raakgeskiet en na 'n hospitaal geneem.
Konst. Dwane Kemp Foto: Lulama Zenzile
Nog 'n werknemer van die bakkery het in 'n poging om van die rowers te vlug, glo van die eerste verdieping van die bakkery se gebou gespring. Dié werknemer het glo 'n been gebreek en is ook in die hospitaal opgeneem.
Volgens Tembinkosi Kinana, Ntshinga se woordvoerder, het die polisie Maandagoggend drie vuurwapens op die toneel gekonfiskeer.
Die vuurwapens sal na die ballistiese eenheid gestuur word om vas te stel of die wapens moontlik vir ander soortgelyke misdade gebruik is.
Ntshinga het Maandag die aanval op die polisie ten sterkste veroordeel en 'n aktiveringsplan van 72 uur afgekondig. Met die plan word noodhulpbronne van misdaadintelligensie, forensiese kenners, speurdienste en taktiese spanne vir die ondersoek ingespan sodat geen bewyse verlore kan gaan nie.
Sy het ook 'n beroep op die gemeenskap gedoen om met inligting na vore te kom oor die vyfde persoon wat gevlug het.